苏辙
过九华山
南迁私自喜，看尽江南山。
孤舟少僮仆，此志还复难。
局促守破窗，联翩过重峦。
忽惊九华峰，高拱立我前。
萧然九仙人，缥缈淩云烟。
碧霞为裳衣，首冠青琅玕。
挥手谢世人，可望不可攀。
我行竟草草，安能拍其肩。
但闻有高士，卧听松风眠。
松根得茯苓，状若千岁鼋。
煮食一朝尽，终身弃腥膻。
腹背生绿毛，轻举如翔鸾。
相逢欲借问，已在长松端。
何年脱罪罟，出处良自便。
芒鞋拄藤杖，逢山即盘桓。
斯人未可求，岩室傥复存。